Gigi Becali ar putea avea probleme cu eliberarea condiţionată şi i-ar putea fi îngrădite anumite drepturi în închisoare.



Conducerea Penitenciarului Jilava a descoperit că patronul Stelei a vorbit la telefon de pe cartelele celorlalţi deţinuţi. Din acest motiv, lui Becali i-ar putea fi interzis dreptul de a participa la activităţi sportive, de a primi pachete sau vizite suplimentare. Totodată, acest incident i-ar putea diminua şansele de a fi eliberat condiţionat.



Acesta nu este primul incident în care este implicat latifundiarul în cele trei luni de când este după gratii.



La începutul lunii, el a fost anchetat după ce a descoperit 1.000 de euro în buzunarul unor pantalonilor. A scăpat însă nesancţionat, pentru că a mers şi le-a spus gardienilor.





Becali mai are două condamnări definitive, dispuse anul acesta tot de instanţa supremă, respectiv una de trei ani de închisoare cu suspendare, în dosarul sechestrării celor care i-au furat limuzina, şi una de trei ani de închisoare cu executare în dosarul "Valiza", pentru dare de mită şi fals în înscrisuri sub semnătură privată.



În 27 iunie, Tribunalul Bucureşti a decis, după ce a judecat cererea de contopire a pedepselor lui Becali, să îi aplice acestuia un spor de şase luni de închisoare, finanţatorul Stelei având astfel o condamnare de trei ani şi jumătate de detenţie.



